CELEX: 32010D0149
Language: ro
Date: 2010-03-09 00:00:00
Title: 2010/149/: Decizia Comisiei din 9 martie 2010 de autorizare a statelor membre privind prelungirea autorizațiilor provizorii acordate pentru noile substanțe active flonicamid, tiosulfat de argint și tembotrionă [notificată cu numărul C(2010) 1255] (Text cu relevanță pentru SEE)

10.3.2010   
            
            
               RO
            
            
               Jurnalul Oficial al Uniunii Europene
            
            
               L 60/24
            
         DECIZIA COMISIEI
   din 9 martie 2010
   de autorizare a statelor membre privind prelungirea autorizațiilor provizorii acordate pentru noile substanțe active flonicamid, tiosulfat de argint și tembotrionă
   [notificată cu numărul C(2010) 1255]
   (Text cu relevanță pentru SEE)
   (2010/149/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) paragraful al patrulea,
   întrucât:
   
               (1)
            
            
               În conformitate cu articolul 6 alineatul (2) din Directiva 91/414/CEE, Franța a primit în decembrie 2003 o solicitare din partea ISK Biosciences Europe S.A. în vederea includerii substanței active flonicamid în anexa I la Directiva 91/414/CEE. Decizia 2004/686/CE a Comisiei (2) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva în cauză.
            
         
               (2)
            
            
               În conformitate cu articolul 6 alineatul (2) din Directiva 91/414/CEE, Țările de Jos au primit în ianuarie 2003 o solicitare din partea Enhold B.V. în vederea includerii substanței active tiosulfat de argint în anexa I la Directiva 91/414/CEE. Decizia 2003/850/CE a Comisiei (3) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva în cauză.
            
         
               (3)
            
            
               În conformitate cu articolul 6 alineatul (2) din Directiva 91/414/CEE, Austria a primit în noiembrie 2005 o solicitare din partea Bayer CropScience AG în vederea includerii substanței active tembotrionă în anexa I la Directiva 91/414/CEE. Decizia 2006/586/CE a Comisiei (4) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva în cauză.
            
         
               (4)
            
            
               Confirmarea faptului că dosarele sunt complete era necesară pentru a permite examinarea lor detaliată și pentru a oferi statelor membre posibilitatea de a acorda autorizații provizorii, pentru perioade de până la trei ani, pentru produse de uz fitosanitar care conțin substanțele active în cauză, respectând, în același timp, condițiile stabilite la articolul 8 alineatul (1) din Directiva 91/414/CEE și, în special, condiția privind evaluarea detaliată a substanțelor active și a produselor de uz fitosanitar în conformitate cu cerințele directivei respective.
            
         
               (5)
            
            
               În conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitanți, au fost evaluate efectele acestor substanțe active asupra sănătății omului și asupra mediului înconjurător. Statele membre raportoare au transmis Comisiei proiectele lor de rapoarte de evaluare la data de 3 iunie 2005 (flonicamid), 9 noiembrie 2005 (tiosulfat de argint) și 2 februarie 2007 (tembotrionă).
            
         
               (6)
            
            
               Ca urmare a transmiterii proiectelor de rapoarte de evaluare de către statele membre raportoare, se consideră necesară solicitarea de informații suplimentare din partea solicitanților, precum și examinarea acestor informații și prezentarea evaluării de către statele membre raportoare. Prin urmare, examinarea dosarelor este încă în curs de desfășurare, iar evaluarea nu va putea fi finalizată în termenul prevăzut în Directiva 91/414/CEE, coroborată cu Decizia 2008/353/CE a Comisiei (5) (flonicamid) și cu Decizia 2008/56/CE a Comisiei (6) (tiosulfat de argint).
            
         
               (7)
            
            
               Deoarece, până în prezent, evaluarea nu a identificat motive de preocupare imediate, statelor membre trebuie să li se acorde posibilitatea de a prelungi autorizațiile provizorii acordate pentru produsele de uz fitosanitar care conțin substanțele active în cauză cu o perioadă de 24 de luni, în conformitate cu dispozițiile articolului 8 din Directiva 91/414/CEE, pentru a permite continuarea examinării dosarelor. Se așteaptă ca evaluarea și procesul de luare a deciziilor privind eventuala includere a flonicamidului, a tiosulfatului de argint și a tembotrionei în anexa I la directiva respectivă să fie finalizate în termen de 24 de luni.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Statele membre pot prelungi autorizațiile provizorii pentru produsele de uz fitosanitar care conțin flonicamid, tiosulfat de argint sau tembotrionă pentru o perioadă care se termină la 31 mai 2012 cel mai târziu.
   Articolul 2
   Prezenta decizie expiră la 31 mai 2012.
   Articolul 3
   Prezenta decizie se adresează statelor membre.
   
      Adoptată la Bruxelles, 9 martie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 313, 12.10.2004, p. 21.
   
      (3)  JO L 322, 9.12.2003, p. 28.
   
      (4)  JO L 236, 31.8.2006, p. 31.
   
      (5)  JO L 117, 1.5.2008, p. 45.
   
      (6)  JO L 14, 17.1.2008, p. 26.